Málflutningur verður í Héraðsdómi Reykjavíkur síðdegis, í máli föður og tveggja barna hans, þar sem látið verður reyna á hvort það standist sóttvarnalög að setja fólk í einangrun og sóttkví í ljósi þess hversu miklar breytingar hafa orðið á faraldrinum.
Nokkrir hafa reynt að fá sóttkví eða einangrun hnekkt fyrir dómstólum án árangurs. Samkvæmt nýlegri yfirlýsingu heilbrigðisráðuneytisins hafa tíu slík mál farið fyrir dóm og í öllum tilvikum hefur ákvörðun sóttvarnalæknis verið staðfest.
Staðan í faraldrinum hefur hins vegar breyst mikið síðustu daga. Og nú ætlar faðir, sem greindst með COVID-19 fyrir helgi, að láta reyna á það hvort það standist sóttvarnalög að hann þurfi að vera í einangrun og börnin hans tvö í sóttkví.
Ólafur Páll Vignisson, lögmaður föðurins og barna hans, segir að málið byggt á þessum nýju sjónarmiðum, sem heyrst hafi í janúar eftir að omíkron-afbrigðið tók yfir.
Hann nefnir sem dæmi orð fjármálaráðherra, sem hefur sagt að forsendur fyrir gildandi sóttvarnareglum séu brostnar. Þá hafi Ragnar Freyr Ingvarsson, fyrrverandi yfirlæknir á covid-göngudeildinni, spurt á Facebook-síðu sinni í gær hvort tímabært væri að hætta að tala um COVID-19 sem ógn við almannaheill. Og Kári Stefánssonar, forstjóri Íslenskrar erfðagreiningar, hefur talað fyrir því að einangrun og sóttkví verði afnumin.
Ríkisstjórnin hafi sömuleiðis á föstudag kynnt afléttingaáætlun þar sem til stendur að aflétta öllum sóttvarnaaðgerðum í þremur skrefum. Síðasta skrefið verður tekið um miðjan mars og jafnvel fyrr. Þá tóku nýverið gildi breyttar reglur þar sem slakað var mjög á kröfum um sóttkví.
Ólafur segir að sóttvarnalæknir hafi talað um að hann vilji ekki að faraldurinn fái að geisa óheftur til að vernda spítalann. Og það sé skiljanlegt sjónarmið. Ekkert ákvæði sé hins vegar í lögunum um að grípa megi til svona takmarkandi ráðstafana í slíkum tilgangi. Þetta snúist um hvort stjórnvöld geti heft athafnafrelsi fólks þegar sjúkdómurinn sé ekki lengur talinn hættulegur.
